Keywords

Summary



Keywords

1. Prasība atcelt tiesību aktu – Fiziskas vai juridiskas personas – Tiesību akti, kas šīs personas skar tieši un individuāli – Tieša ietekme –Dalībvalstij adresēts Komisijas lēmums, kas attiecas uz valsts tiesību normām, kurās ir aizliegts kādā šīs valsts pavalstī izmantot ģenētiski modificētus organismus – Reģionālā iestāde, kam piešķirts atbalsts – Šīs iestādes tieša skaršana

(EKL 230. panta ceturtā daļa)

2. Ekonomiskā un sociālā kohēzija – Strukturālā palīdzība – Kopienas finansējums – Materiālo tiesību normas atpakaļejošais spēks – Nosacījumi

(Padomes Regulas Nr. 1787/84 32. panta 1. punkts un Padomes Regulas Nr. 4253/88, ko groza Regula Nr. 2082/93, 24. pants)

3. Ekonomiskā un sociālā kohēzija – Strukturālā palīdzība – Kopienas finansējums – Nosacījums – Finansējamā projekta darbības raksturs

(Padomes Regulas Nr. 1787/84 18. panta 1. punkts un Padomes Regulas Nr. 4253/88, ko groza Regula Nr. 2082/93, 24. pants)

Summary

1. EKL 230. panta ceturtās daļas izpratnē dalībvalstij adresēts Komisijas lēmums par tāda finanšu atbalsta apturēšanu, ko piešķīris Eiropas Reģionālās attīstības fonds, un par minētā atbalsta ietvaros Komisijas pārskaitīto avansa maksājumu piedziņu tieši skar reģionālo iestādi, kas saņem šo pašu atbalstu.

Pirmkārt, runājot par izmaiņām minētās iestādes tiesiskajā stāvoklī, apstrīdētajam lēmumam vispirms bija tieša un tūlītēja iedarbība, mainot tās īpašuma stāvokli, jo tai tika liegta iespēja saņemt atbalsta atlikumu, kas Komisijai vēl bija jāizmaksā. Kaut arī pirms minētā lēmuma pieņemšanas šī iestāde varēja droši rēķināties ar minēto summu, lai realizētu projektu, šā lēmuma dēļ tā bija spiesta, pirmkārt, konstatēt, ka tas tai tika atņemts, un, otrkārt, meklēt tā vietā jaunu finansējumu, lai izpildītu attiecīgo darbu īstenošanas līgumsaistības. Minētais lēmums ir tieši mainījis šīs pašas iestādes tiesisko stāvokli arī tāpēc, ka tai bija pienākums atmaksāt avansā izmaksātās summas. Šā lēmuma rezultātā tika tieši mainīts tās tiesiskais stāvoklis – no neapstrīdamā minētās summas kreditora pozīcijas vismaz uz iespējamo debitora pozīciju, jo tas pārtrauca situāciju, kādā atradās valsts iestādes, gan no Kopienu tiesību, gan no valsts tiesību viedokļa, kad no minētās iestādes nevar pieprasīt atlīdzināt avansā pārskaitītās naudas summas. Tādējādi šā lēmuma nākamās tiešās un automātiskās sekas ir šās iestādes tiesiskā stāvokļa attiecībā pret valsts iestādēm izmainīšana.

Savukārt attiecībā uz šā lēmuma automātiskās piemērojamības kritēriju ir jāatzīmē, ka tas attiecībā uz minēto iestādi mehāniski rada minētās dubultās sekas. Šīs dubultās sekas izriet tikai no Kopienas tiesiskā regulējuma, proti, EKL 211. panta trešā ievilkuma un EKL 249. panta ceturtās daļas. Šajā sakarā valsts iestādēm nav nekādas rīcības brīvības attiecībā uz to pienākumu izpildīt attiecīgo lēmumu.

(sal. ar 48., 53., 54., 56., 57. un 63. punktu)

2. Nosacījumi, kādos Kopienas piešķirtais finanšu atbalsts fondu strukturāliem mērķiem sistēmas ietvaros var tikt apturēts, neattiecas uz procesuālo tiesību normām, bet uz materiālo tiesību normām. Tādējādi šos aspektus principā reglamentē tiesiskais regulējums, kas bija piemērojams lēmuma par atbalsta piešķiršanu pieņemšanas brīdī. Tādējādi Kopienas atbalsta atcelšanai sakarā ar nelikumībām, ko pārmet atbalsta saņēmējam, piemīt sankcijas raksturs, ja tā neaprobežojas ar nepamatoti pārskaitītās summas atmaksu šo nelikumību dēļ. Līdz ar to atcelšana ir pieļaujama tikai, ja tā ir pamatota gan ar tiesisko regulējumu, kas piemērojams atbalsta piešķiršanas brīdī, gan ar to, kas bija spēkā lēmuma par atbalsta atcelšanu pieņemšanas brīdī.

(sal. ar 73. punktu)

3. Lai garantētu Eiropas Kopienas strukturālo fondu strukturālajiem mērķiem pienācīgu funkcionēšanu un to saprātīgu pārvaldi, jebkura šajos ietvaros no Kopienu fondiem līdzfinansētā projekta īstenošana ir jāvirza tā, lai minētais projekts funkcionētu, un šī prasība ir ietverta lēmumā par Kopienas finansējuma piešķiršanu.

Tā kā dienā, kad tika pieņemts Komisijas lēmums par finanšu atbalsta apturēšanu un prasību to atmaksāt, dambis nebija nedz funkcionāls, nedz izmantojams, būtu acīmredzami pretrunā ar Regulas Nr. 1787/84 par Eiropas Reģionālās attīstības fondu 18. panta 1. punktu, kas paredz, ka investīciju finansējums infrastruktūrā attiecas uz infrastruktūrām, kuras palīdz reģiona vai teritorijas, kurā tās atrodas, attīstībai, – atļaut attiecīgajam atbalsta saņēmējam saglabāt piešķirto Kopienas finansējumu, lai īstenotu celtniecības darbus pat tad, ja minētās būves nav izmantojamas. Šāda pieeja turklāt nebūtu saderīga ar Kopienas strukturālo fondu labas pārvaldības mērķi.

(sal. ar 82. un 83. punktu)